<classify> SERIKALI imejipanga kuzihudumia ndege za abiria kutoka Kenya ambazo zimelazimika kutua nchini kutokana na mgomo wa wafanyakazi kwenye Uwanja wa Ndege wa Kimataifa wa Jomo Kenyatta JKIA Nairobi, Kenya.Jana wafanyakazi wa JKIA waligoma kufanya kazi wakipinga kuunganishwa kwa Shirika la Kenya Airways na Mamlaka ya Usimamizi wa Viwanja wa Ndege KAA. Pia wafanyakazi hao wamepinga mfumo unaotumika kwenye utoaji wa ajira.Akizungumza na HabariLeo jana Waziri wa Ujenzi, Uchukuzi na Mawasiliano, Isack Kamwelwe alibainisha kuwa viwanja vya ndege vitakavyotakiwa kutumiwa na ndege hizo za Kenya vipo tayari kutoa huduma stahiki kwa ufanisi.Waziri Kamwelwe aliongeza kuwa Uwanja wa Ndege wa Kimataifa wa Kilimanjaro KIA una uwezo wa kuhudumia ndege zitakazotakiwa kutua huku akiongeza pia kuwa hata Uwanja wa Ndege wa Kimataifa wa Julius Nyerere JNIA Dar es Salaam pia. Kuhusiu tozo ambazo serikali imepanga kutoza au itakayozitoza ndege hizo, Waziri Kamwelwe alibainisha kuwa serikali inalishughulikia suala hilo kuwa ni dharura na kwa sasa hayupo tayari kuingia kiundani kuzungumzia suala la tozo.Tumejipanga na tunao uwezo wa kuzihudumia ndege hizo lakini nisingependa kuingia kiundani na kuzungumzia tozo tutakazowatoza au hadi sasa tumejihakikishia kupata kiasi gani, hii ni kama dharura kwa wenzetu na mengine yatafuata, alisema. Jana Muungano wa Wafanyakazi Kenya KAWU ulianza kulifuatilia suala hilo kwa umakini zaidi huku ukitaka kutofanyika kwa mabadiliko hayo ya kuunganisha Shirika la Kenya Airways na Shirika la KAA. Kwa upande wake, KAA imesema kuwa mgomo huo ni batili kwa kuwa Mahakama ya Uajiri nchini humo imeuzuia.Katibu Mkuu wa KAWU, Moss Ndiema alisema Serikali ya Kenya itapoteza mabilioni ya shilingi yaliyokuwa yakipatikana kwa njia ya mapato huku Wakenya wengi wakipoteza ajira na hivyo kuwa hatarini kuharibu maisha yao. KAWU ilisema kuwa wafanyakazi hao wapo tayari kurejea kazini iwapo tu wakuu wa KQ na KAA wakiondolewa kwenye wadhifa wao.Pia imeitaka KQ isitumie wafanyakazi kutokea mashirika mengine kwa kuwalipa malipo duni ikilinganishwa na wale walio chini ya makubalinao ya majadiliano jumla ya mshahara yaliojadiliwa kati ya KQ na muungano huo. Mashirika ya ndege 25 kutokea nchi mbalimbali kama vile Turkish Airlines, Emirates, South African Airways na Ethiopian hutumia huduma za uwanja huo. Kwa upande wake, Mkurugenzi Mtendaji wa Kampuni ya Maendeleo Uwanja wa Ndege wa Kilimanjaro Christopher Mukoma alisema jana ndege ya KQ iliyokuwa ikitokea Juba, Sudani Kusini kwenda Jomo Kenyatta ilitua kwenye uwanja huo wa KIA. Alisema uongozi unaendelea kufuatilia na umejipanga kuzihudumia ndege nyingi zaidi.  <topic>: KITAIFA 